《新竹竹枝词》
清代·郑鹏云

循例家家拜玉皇，半求名利半安康。不知案上司香吏，曾否分明达上苍。

端阳佳节约同游，角黍堆盘自应酬。况是今年风景好，大家海口看龙舟。

盂兰胜会斗繁华，女伴娉婷伞半遮。绝似芙蓉初出水，一枝叶护一枝花。

搓丸风俗纪闽南，净手焚香祝再三。新妇背人拈一颗，当垆私自卜宜男。